แบงก์อิสลามขยับปล่อยสินเชื่อก่อสร้างโรงงาน
ธนาคารอิสลามแห่งประเทศไทย ขยับปล่อยสินเชื่อเพื่อก่อสร้างโรงงาน ประเภทอสังหาริมทรัพย์
22 ธ.ค. 2553

ธนาคารอิสลามแห่งประเทศไทย ขยับปล่อยสินเชื่อเพื่อก่อสร้างโรงงาน ประเภทอสังหาริมทรัพย์
ธนาคารอิสลามแห่งประเทศไทย หรือ ibank เปิดโครงการสินเชื่อเพื่อก่อสร้างโรงงาน ประเภทอสังหาริมทรัพย์ ซึ่งเป็นการให้สินเชื่อเพื่อพัฒนาโครงการอสังหาริมทรัพย์ ที่ไม่ขัดต่อ หลักชะรีอะฮ์ เช่น หมู่บ้านจัดสรร คอนโดมิเนียม 
สำหรับวงเงินสินเชื่อ จะพิจารณาตามความเหมาะสมของลักษณะทางธุรกิจและขนาดของกิจการ ความชัดเจน ความเป็นไปได้ของโครงการหรือแผนการใช้ทรัพย์สินที่สร้างรายได้อย่างแน่นอน โดยวงเงินต้องไม่เกินกว่าค่าใช้จ่ายจริง มีระยะการผ่อนชำระไม่เกิน 5 ปี ชำระเงินต้นและกำไรเป็นรายเดือนสามารถผ่อนผันปลอดชำระเงินต้นได้ไม่เกิน 12 เดือน
ทั้งนี้ เงื่อนไขและประเภทวงเงินสินเชื่อย่อยมีหลักการดังนี้ 1.วงเงินเพื่อจัดหาที่ดิน ภายใต้หลักการ มุรอบะฮะห์ (Murabahah) และ บัยอ์ อัลอีนะฮ์ เพื่อการให้สินเชื่อในการจัดหา ที่ดินสำหรับโครงการที่ไม่ขัดต่อหลักชะรีอะฮ์         
2.วงเงินเพื่อพัฒนาระบบสาธารณูปโภคและก่อสร้าง ภายใต้หลักการ บัยอ์ อัลอีนะฮ์ (Bai al Inah) เพื่อพัฒนาระบบสาธารณูปโภคและก่อสร้างตามโครงการที่ไม่ขัดต่อหลักชะรีอะฮ์
3.วงเงินหนังสือค้ำประกัน ภายใต้หลักการ : อัล กะฟาละฮ์ (Al Kafalah) เพื่อให้ธนาคารค้ำประกันการพัฒนาระบบสาธารณูปโภค ต่อกรรมการจัดสรร
วัตถุประสงค์เป็นการให้สินเชื่อเพื่อพัฒนาโครงการอสังหาริมทรัพย์ ที่ไม่ขัดต่อหลักชะรีอะฮ์ เช่น หมู่บ้านจัดสรร คอนโดมิเนียม 
" การให้สินเชื่อเพื่อพัฒนาโครงการ ให้ถือปฏิบัติตามนโยบายของธนาคารแห่งประเทศไทย โดยให้สินเชื่อแก่ผู้ประกอบการที่กระทำโดยชอบด้วยกฎหมาย และให้ใช้ความระมัดระวังในการพิจารณาสินเชื่อแก่ผู้ประกอบการที่กระทำการใดๆ อันเป็นการหลีกเลี่ยงเพื่อไม่ต้องขอรับใบอนุญาตทำการจัดสรรที่ดิน"ธนาคารอิสลามระบุ